[pic] | KOMISIA EURÓPSKYCH SPOLOČENSTIEV | Brusel, 18.10.2007 KOM(2007) 631 v konečnom znení 2005/0228 (COD) OZNÁMENIE KOMISIE EURÓPSKEMU PARLAMENTU podľa článku 251 ods. 2 druhého pododseku Zmluvy o ES týkajúce sa spoločnej pozície prijatej Radou s cieľom prijať nariadenie Európskeho parlamentu a Rady, ktorým sa mení a dopĺňa nariadenie (ES) č. 1592/2002 z 15. júla 2002 o spoločných pravidlách v oblasti civilného letectva a zriadení Európskej agentúry pre bezpečnosť letectva 2005/0228 (COD) OZNÁMENIE KOMISIE EURÓPSKEMU PARLAMENTU podľa článku 251 ods. 2 druhého pododseku Zmluvy o ES týkajúce sa spoločnej pozície prijatej Radou s cieľom prijať nariadenie Európskeho parlamentu a Rady, ktorým sa mení a dopĺňa nariadenie (ES) č. 1592/2002 z 15. júla 2002 o spoločných pravidlách v oblasti civilného letectva a zriadení Európskej agentúry pre bezpečnosť letectva 1- CHRONOLÓGIA Dátum predloženia návrhu Európskemu parlamentu a Rade (dokument KOM(2005) 579 v konečnom znení - 2005/0228 (COD)): | 18. novembra 2005 | Dátum stanoviska Európskeho hospodárskeho a sociálneho výboru: | 21. apríla 2006 | Dátum stanoviska Európskeho parlamentu, prvé čítanie: | 14. marca 2007 | Dátum prijatia spoločnej pozície (jednomyseľne): | 15.10.2007 | 2- CIEĽ NÁVRHU KOMISIE Cieľom návrhu Komisie je rozšíriť uplatňovanie spoločných pravidiel bezpečnosti na letovú prevádzku, licencie pilotov a bezpečnosť letúnov tretích krajín. Mali by sa ním tiež posilniť kontroly a sankcie v prípade nedodržanie týchto pravidiel a na základe doterajších skúseností zlepšiť fungovanie EASA (Európska agentúra pre bezpečnosť letectva). - Letová prevádzka: návrhom nariadenia sa rozširuje uplatňovanie spoločných pravidiel na všetky letecké činnosti a povinnej certifikácie na všetky hospodárske subjekty. Pri nekomerčnej prevádzke by sa pravidlá prispôsobili zložitosti používaných letúnov a nevyžadovali by si certifikáciu. - Licencie pilotov: návrhom nariadenia sa pre väčšinu pilotov pilotujúcich v Spoločenstve zavádza povinnosť byť držiteľom licencie vydanej na základe spoločných požiadaviek týkajúcich sa ich teoretických a praktických vedomostí a ich fyzickej kondície. Výcvikové organizácie pilotov, centrá a pracovníci poverení potvrdením ich fyzickej kondície, ako aj letové simulátory by mali byť certifikované na základe spoločných pravidiel. Kým komerčná doprava by bola podriadená maximálnym požiadavkám, ostatné odvetvia letectva by využívali pravidlá prispôsobené zložitosti strojov a zložitosti leteckého priestoru, v ktorom sa rozvíjajú. - Letúny tretích krajín: návrhom nariadenia sa letúny tretích krajín prevádzkované v Spoločenstve podriaďujú spoločným pravidlám v rámci obmedzení povolených Chicagským dohovorom. Okrem iného sa v ňom uvádza, že zahraničný prevádzkovateľ môže uskutočňovať komerčnú prevádzku v Spoločenstve iba pod podmienkou, že je držiteľom príslušného povolenia vydaného EASA. Toto povolenie potvrdzuje schopnosť príslušného prevádzkovateľa dodržiavať normy ICAO a, keď sú uplatniteľné, spoločné pravidlá bezpečnosti. - Kontroly a sankcie: návrhom sa posilňujú povinnosti členských štátov a EASA sa udeľujú právomoci v oblasti kontroly letúnov. Zavádzajú sa ním aj mechanizmy sankcií, ktoré musia byť povinne udelené, Spoločenstvom alebo členskými štátmi v prípade nerešpektovania pravidiel. 3- PRIPOMIENKY K SPOLOČNEJ POZÍCII Rada prijala zmeny a doplnenia návrhu Komisie so všeobecnou pôsobnosťou, ktoré sú prijateľné, pretože umožňujú dosiahnuť stanovené ciele. V zásade sa kľúčové ustanovenia návrhu Komisie nachádzajú aj v znení schválenom členskými štátmi. Ustanovenia týkajúce sa sankcií v prípade nedodržania spoločných pravidiel boli počas diskusií dokonca posilnené. Čo sa týka jeho formy, text Komisie bol výrazne pozmenený, keďže členské štáty chceli dopravcov tretích krajín zahrnúť do samostatných článkov. Nakoniec treba zdôrazniť, že návrhy týkajúce sa zlepšenia riadenia EASA Rada z veľkej časti odmietla. Okrem iného Rada uprednostnila obmedzenie certifikačných právomocí zverených agentúre na nevyhnutné minimum. Vzhľadom na obmedzené zdroje agentúry Komisia toto obmedzenie prijala. Komisia úplne alebo čiastočne prijala štrnásť z tridsaťjeden pozmeňujúcich a doplňujúcich návrhov, ktoré Európsky parlament navrhol v prvom čítaní. Z týchto 31 pozmeňujúcich a doplňujúcich návrhov Rada vo svojej spoločnej pozícii doslovne prebrala 8. 4- PODROBNÉ PRIPOMIENKY KOMISIE 4.1 Pozmeňujúce a doplňujúce návrhy prijaté Komisiou a úplne alebo čiastočne prevzaté do spoločnej pozície Uvedené číslovanie odkazuje na body odôvodnenia a na články spoločnej pozície. Pozmeňujúci a doplňujúci návrh 10 : v článku 8 ods. 4 sa spresňuje, že členovia posádky kabíny, ktorí sa podieľajú na komerčnej prevádzke, musia byť držiteľmi osvedčenia, ako bolo pôvodne opísané v OPS 1.1005 bode d), uvedenom v prílohe k nariadeniu Európskeho parlamentu a Rady (ES) č. 1899/2006 o harmonizácii technických požiadaviek a správnych postupov v oblasti civilného letectva (OPS EÚ); podľa uváženia členského štátu takéto osvedčenie môže vydať prevádzkovateľ alebo schválená školiaca organizácia. Pozmeňujúci a doplňujúci návrh 14 : tento pozmeňujúci a doplňujúci návrh zavádza do článkov 11 ods. 2 a 11 ods. 3 nápravné a ochranné opatrenia, ktoré má Komisia uplatňovať v prípade nesúladu alebo neúčinného súladu osvedčenia vydaného podľa tohto nariadenia. Pozmeňujúci a doplňujúci návrh 15 : s odkazom na článok 13, na kritériá, ktoré musia spĺňať oprávnené subjekty, ktorým sa môžu zveriť úlohy certifikácie, je cieľom tohto pozmeňujúceho a doplňujúceho návrhu zjednodušiť navrhované znenie Komisie. Pozmeňujúci a doplňujúci návrh 19 : v článku 32 ods. 2 písm. b) sa stanovuje, že správna rada každý rok predloží rozpočtovému orgánu všetky informácie o výsledkoch hodnotiaceho postupu, ktoré považuje za užitočné. V pozmeňujúcom a doplňujúcom návrhu sa zavádza, že sa tak bude diať najmä pri informáciách o vplyvoch alebo dôsledkoch vykonaných zmien úloh zverených agentúre. Pozmeňujúci a doplňujúci návrh 22 : myšlienka vytvorenia výkonného výboru v rámci správnej rady agentúry nie je prijatá. Pozmeňujúci a doplňujúci návrh 23 : v článku 55 sa stanovuje, že v ročnom pláne práce agentúry musia byť jasne uvedené mandáty a úlohy agentúry, ktoré boli pridané, zmenené alebo zrušené oproti predchádzajúcemu roku. Pozmeňujúci a doplňujúci návrh 24 : v článku 56 sa stanovuje, že vo výročnej všeobecnej správe agentúry musia byť jasne uvedené vplyvy alebo dôsledky zmien úloh zverených agentúre. Pozmeňujúci a doplňujúci návrh 29, čiastočne : v tomto pozmeňujúcom a doplňujúcom návrhu sa uvádza, že vykonávacie predpisy sa musia opierať o hodnotenia rizík a musia byť primerané dôležitosti a predmetu prevádzkovania. Parlament navrhol zaradiť tieto ustanovenia do prílohy IV, kým Rada, ako to navrhla Komisia, považovala za vhodnejšie zaradiť ich priamo do nariadenia, do článku 8 ods. 6. Text spoločnej pozície obsahuje aj ustanovenie, že poplatky sú pripísané príjmy. Toto ustanovenie je veľmi dôležité pre zabezpečenie určitej stability rozpočtu agentúry na činnosť certifikácie. Rada tiež pristúpila ku konsolidácii odôvodnení. 4.2 Pozmeňujúce a doplňujúce návrhy prijaté Komisiou, ale neprevzaté v spoločnej pozícii Ide o pozmeňujúce a doplňujúce návrhy 2, 8 a 21 ako celok a časť pozmeňujúcich a doplňujúcich návrhov 4, 13 a 16. V pozmeňujúcom a doplňujúcom návrhu 2 sa navrhuje odôvodnenie, podľa ktorého je nevyhnutné, aby agentúra poskytla potrebné informácie o zostavení „čiernej listiny“ (nariadenie (ES) č. 2111/2005). V pozmeňujúcom a doplňujúcom návrhu 8 sa odkazuje na potrebu zohľadniť pri vytváraní vykonávacích predpisov článku 7 ods. 7 (piloti) aj vedecký a technický pokrok. Pozmeňujúci a doplňujúci návrh 21 : v znení spoločnej pozície nie je prebratý ani návrh Komisie, ani zmeny a doplnenia navrhnuté Európskym parlamentom, pokiaľ ide o váhu hlasov zástupcov Komisie v správnej rade agentúry. Pozmeňujúci a doplňujúci návrh 4 : Rada nezohľadnila návrhy na zmenu definície pojmu „oprávnený subjekt“, ktoré predniesol Parlament. Avšak definícia prijatá Parlamentom sa príliš neodlišuje. Rada sa nazdávala, že ustanovenia nabádajúce členské štáty na vzájomnú výmenu všetkých informácií o nesprávnom uplatňovaní nariadenia sa už nachádzajú v iných častiach textu spoločnej pozície, a preto neprijala pozmeňujúci a doplňujúci návrh 13 . Pozmeňujúci a doplňujúci návrh 16 , v ktorom sa stanovujú ustanovenia určené na ochranu zdrojov informácií, bol vložený do textu spoločnej pozície, jediný rozdiel je v použití slova „trestný zákon“ v porovnaní so slovom „kriminálny zákon“ navrhnutým Parlamentom. Teda s výnimkou pozmeňujúceho a doplňujúceho návrhu 21, ostatné uvedené pozmeňujúce a doplňujúce návrhy nie sú pre členské štáty skutočným problémom, ide iba o mierne formálne zmeny, a nie o zmeny podstatné. 4.3 Pozmeňujúce a doplňujúce návrhy zamietnuté Komisiou a neprevzaté v spoločnej pozícii Ide o pozmeňujúce a doplňujúce návrhy 1, 3, 5, 6, 7, 9, 11, 12, 17, 18, 20, 25, 26, 27, 28, 30 a o ústny pozmeňujúci a doplňujúci návrh. - V pozmeňujúcom a doplňujúcom návrhu č. 1 sa navrhuje rozšíriť rozsah pôsobnosti EASA na bezpečnostnú ochranu civilného letectva. Komisia sa nazdáva, že to nemôže patriť do pôsobnosti agentúry, ktorej technické znalosti sú spojené výlučne s aspektmi bezpečnosti . - Cieľom pozmeňujúcich a doplňujúcich návrhov 5, 6, 7, 30 a ústneho pozmeňujúceho a doplňujúceho návrhu je z komerčných dôvodov vylúčiť niektoré typy lietadiel a helikoptér. Komisia sa nazdáva, že by to bolo na úkor adekvátnej úrovne kontrol bezpečnosti, a preto sa návrhy EP neprebrali. - Pozmeňujúce a doplňujúce návrhy 9 a 11 Komisia odmietla, pretože by znemožnili zavedenie povinných postupov certifikácie pri nekomerčných prevádzkovateľoch, ktorí prevádzkujú zložité a výkonné lietadlá. - Pozmeňujúci a doplňujúci návrh 12, ktorého cieľom je zavedenie vzájomného uznávania pre členov posádky kabíny, bol zamietnutý, pretože je duplicitný s článkom 11 (vzájomné uznávanie). - Pozmeňujúci a doplňujúci návrh 17 sa týka mechanizmu, ktorý by umožňoval agentúre uložiť subjektom, ktoré jej podliehajú, peňažné tresty v prípade menších priestupkov, pri ktorých by bolo odobratie osvedčenia neprimerané. V súčasnej podobe ho nemožno prijať, pretože sa ním nastoľujú právne, inštitucionálne a praktické otázky, ktoré treba podrobne preskúmať. - Pozmeňujúci a doplňujúci návrh 18 je v protiklade nielen s pravidlami obsiahnutými v Podmienkach zamestnávania ostatných zamestnancov Európskych spoločenstiev, ale aj so súčasnou politikou Spoločenstva v oblasti jazykových znalostí pracovníkov. - Komisia sa nazdáva, že pozmeňujúci a doplňujúci návrh 20 nemožno prijať, pretože menovanie členov správnej rady agentúry musí byť v pôsobnosti členských štátov, a nie Európskeho parlamentu, keďže agentúra má vykonávať úlohy v mene členských štátov. - Európsky parlament chce svojim pozmeňujúcim a doplňujúcim návrhom č. 25 zabezpečiť nezávislosť agentúry vo vzťahu k akémukoľvek zasahovaniu zo strany súkromných subjektov. Tento cieľ majú aj Komisia a Rada, sú ale presvedčené, že súčasné znenie takúto možnosť neposkytuje, keďže ju výslovne zakazuje. - Pozmeňujúce a doplňujúce návrhy 3, 26, 27 a 28 sa týkajú otázky poplatkov agentúre za jej certifikačné činnosti. - EP požaduje dve samostatné rozhodnutia: prvé rozhodnutie týkajúce sa rozpočtu určeného na certifikačné poplatky a druhé pre iné zdroje. EP požaduje aj možnosť vyčleniť časť európskej subvencie na certifikačné činnosti. - Komisia neprijíma tieto pozmeňujúce a doplňujúce návrhy, pretože prvý narúša princíp jedinečnosti rozpočtu a druhý by spôsobil, že agentúra by prišla o približne 40 % finančných zdrojov určených na prípravu právnych predpisov v oblasti bezpečnosti, na kontrolu súladu členských štátov a na analýzu nehôd. Bolo by to na prospech niektorých priemyselných skupín, ktoré by už nemuseli platiť za niektoré činnosti súvisiace so zabezpečením požadovanej úrovne bezpečnosti svojich výrobkov. 5- ZÁVER Komisia sa nazdáva, že spoločná pozícia nenarúša ani podstatné ciele ani ducha jej návrhu, a preto jej môže poskytnúť svoju podporu. Príloha: vyhlásenie Komisie PRÍLOHA Jednostranné vyhlásenie Komisie K článku 10 ods. 3, článku 24 ods. 2 a článku 54 ods. 1,„Vyšetrovania EASA“ 1. Komisia potvrdzuje, že znenie článku 10 ods. 3, článku 24 ods. 2 a článku 54 ods. 1 nemení súčasnú úlohu členských štátov ani pokiaľ ide o prvotnú úlohu dohľadu nad podnikmi v rámci ich zodpovednosti, ani pokiaľ ide o kontroly na zemi, vrátane rozhodnutí o zákaze štartu letúnov. 2. Tieto ustanovenia jednoducho agentúre umožňujú vykonávať kontroly letúnov na účely: a) certifikačných postupov vykonávaných zo strany agentúry v rámci úloh, ktoré má určené týmto nariadením; b) kontrol dodržiavania noriem, ako sú ustanovené v článku 24 ods. 1; c) kontrol podnikov, ktorých cieľom je v spolupráci s členskými štátmi skontrolovať dodržiavanie príslušných právnych predpisov Spoločenstva v potenciálne nebezpečných podmienkach. 3. Článok 10 výslovne obmedzuje možnosť zakázať štart letúnov iba na členské štáty. Agentúra nemôže za žiadnych okolností zakázať štart letúna. V prípade zistenia nedostatku v oblasti bezpečnosti je úlohou agentúry o takomto nedostatku informovať dotknuté členské štáty a Komisiu. Právomoci agentúry sú obmedzené na odňatie/pozastavenie platnosti osvedčení/povolení, ktoré vydala. Jednostranné vyhlásenie Komisie K článku 7 ods. 7, „Licencie rekreačných pilotov“ Komisia potvrdzuje, že pri vypracovávaní vykonávacích predpisov pre článok 7 týkajúci sa licencií rekreačných pilotov sa prioritný dôraz bude vždy klásť na bezpečnosť. Vykonávacie predpisy najmä obmedzia privilégiá spojené s týmito licenciami v závislosti od úrovne výcviku príslušných pilotov, čo je potreba, ktorá sa stáva povinnou odôvodnením 9 a článkom 7 ods. 6 písm. c). Spoločné vyhlásenie Rady a Komisie K článku 69 ods. 2, „Nadobudnutie účinnosti“ Rada a Komisia súhlasia s tým, že vynaložia úsilie na to, aby sa vykonávacie predpisy uvedené v článku 69 ods. 2 vytvorili a prijali čo najskôr a čo najdlhšie pred termínom uvedeným v tomto článku, pokiaľ je to uskutočniteľné vzhľadom na technickú zložitosť takýchto vykonávacích predpisov.